Vir Doortjie en Augustine | Who shall I fear?
« Ek kan nie kla nie, dankie!
Al lê die berge nog so blou! »
Vir Doortjie en Augustine
November 9, 2009 deur Who Shall I Fear?
Vandag op Facebook lees ek van 'n tweejarige seuntjie met 'n gewas op die brein. Sy ma lewer 'n pleidooi dat mense vir hom moet bid – want die operasie is uiters gevaarlik. My hart gee 'n benoude sprong. Dit is soveel makliker om vrees te oorkom as 'n mens oor jou eie lewe praat. Maar as dit JOU KIND is – jou onskuldige, naïewe kindjie – hoeveel moeiliker is dit nie om alles in God se hand oor te gee nie?
Dit is ons verantwoordelikheid om ons kinders elke dag te beskerm en te versorg en buite gevaar te hou. 'n Mens kan obsessief raak daaroor. Maar ek weet dat God wil hê ons moet ons kosbaarste besittings ook met volle vertroue in Sy hand laat. Ek bid dat soveel mense in hierdie verskriklike situasie God se vrede sal aanvoel. En ek bid vir elke klein kindjie wat hierdeur moet gaan.
Om te bid is gewoonlik al wat ons kan doen. En ek glo dat God elke gebed aanhoor. Hoor net hierdie mooi storie oor bidders!:
Vrydagaand woon ons 'n 40ste verjaarsdagpartytjie van ons vriendin Carín by – in Kampsbaai. By die partytjie kom gesels een van haar vriendinne met my. Sy woon in Kampsbaai. 'n Dag tevore vra sy vir Carín wie almal die partytjie gaan bywoon. My en Org se name word genoem. "Sanet de Villiers?" vra die vrou. "Maar dit is mos die vrou waarvoor Doortjie bid!"
Doortjie is dié vrou se huishulp. Sy het 'n week vantevore vir haar werkgewer vertel van 'n vrou van die Noordelike Voorstede, Sanet de Villiers, wat met kanker gediagnoseer is en waarvoor sy en haar bybelstudiegroepie bid. Augustine, een van my vriendinne van Proteavallei se huishulp, het al haar vriendinne opgekommandeer om vir my te bid – minstens tot in Kampsbaai, maar wie weet hoe ver?!
Ek word geinspireer deur sulke mense. Mense met vaste geloof en vertroue in God. Mense wat verbete bid al ken hulle nie die mense vir wie hulle bid nie. Dit is so belangrik om aan hierdie mense te sê: Julle gebede word verhoor! Ek hét daardie krag gekry waarvoor julle gevra het. Ek hét genesing ontvang. Dankie, dankie, dankie! Maar veral dankie aan die Een wat dit verhoor het.